EFF oorweeg toekomsrol in koalisiesEFF-woordvoerder Mbuyiseni Ndlozi. (Foto: Facebook) Die EFF-leierskap het vandag vergader om die uitwerking van die chaos binne die DA op opposisiesamewerking teen die ANC te bespreek. Die EFF steun opposisiekoalisies om die ANC uit magsposisies te hou oral in die land behalwe in die Nelson Mandelabaai-metropool in Port Elizabeth, waar die DA geweier het om met die EFF saam te werk. Uiteindelik het die partyleierskap ná vandag se vergadering besluit om ŉ wag-en-sien-benadering te volg om te kyk in watter rigting die DA gaan, en watter uitwerking dit op plaaslike regeringsvlak sal hê. Na verstaan word, is daar tans geen aptyt hoegenaamd binne die EFF-leierskap om met die ANC saam te werk nie. Die voorkeur bly om die opposisiekoalisies te steun, maar die EFF wil graag ŉ paar posisies op burgemeesterskomitees hê om te wys dat hy die vermoëns het om regeringspligte uit te voer en die wil om ŉ konstruktiewe bydrae te lewer. Binne die EFF is daar egter ernstige kommer oor die invloed wat die klaarblyklike oorname van die Zille-groepering op die DA gaan hê. Daar is voorts ook kommer dat die Zille-groepering die DA so ver regs en so hardvogtig onwillig om ander partye se voorkeure in ag te neem gaan maak, dat dit opposisiesamewerking onmoontlik gaan maak en die ANC gaan versterk. Die EFF het dus, luidens ŉ verklaring deur die party se nasionale woordvoerder, dr. Mbuyiseni Ndlozi, besluit om die DA tot 27 November ruimte te gee om tot verhaal te kom. Die EFF sal met belangstelling kyk watter kandidaat die DA vir die burgemeesterspos van Johannesburg stel en wat die DA koalisiegewys beplan. “Die EFF sal in daardie stadium besluit wat sy voorkeur is om die inwoners van Johannesburg se belange ten beste te dien en voort te bou op die uitstekende fondament wat die uittredende burgemeester, mnr. Herman Mashaba, vir die vooruitgang van die stad gelê het,” het Ndlozi gesê. Die EFF het Mashaba se uittrede as burgemeester betreur, maar gesê hulle respekteer sy beginselvastheid om te bedank uit die DA omdat hy hom nie met die gedrag en beleidsvoorkeure van die Zille-groepering kan vereenselwig nie.